Klippekortet er tæt på at blive aflivet. I meget nær fremtid skal man bruge rejsekortet eller købe en kontant- eller sms-billet, når man rejser med bus eller tog. 15. februar stopper salget af klippekort fra NT, og det betyder, at man skal skynde sig i kiosken, hvis man vil sikre sig et sidste klippekort. Klippekortet kan bruges frem til 30. maj, og derefter skal man altså købe billetter eller bruge rejsekortet, som købes på NT's billetkontor eller på www.rejsekort.dk . - Det er fremtiden og det er meget nemt at finde ud af, siger direktør i NT, Jens Otto Størup. På NT?s billetkontor var der torsdag kø til at få lavet rejsekort. Ikke alle er lige begejstrede, men hvis man rejser en del og vil spare, er kortet et must. - Jo mere man rejser jo billigere bliver det, siger direktøren. Rejsekortet kan benyttes i tog i hele landet samt i busser i hele Nordjylland og på hele Sjælland. Desuden er udvalgte ruter i København og Sydjylland omfattet af rejsekort-ordningen. Men man skal ikke frygte at brænde inde med sit gamle klippekort efter 30. maj. NT refunderer brugte eller delvist brugte klippekort frem til 15. februar 2016.

Opsummering:
Snart skal man enten bruge rejsekort i bus og tog, og i morgen stopper salget af klippekort.